O KGA apola e kgolo ya go butšwa gabotse sehlareng. O kwa monkgo wa yona o mobose pele o ka e tsenya ka serotong. O be o dutše o šoma ka diiri tše dintši, eupša o ikwa o sa na le mafolofolo a gore o ka tšwela pele ka mošomo. Mmago o sehlareng sa kgauswi le wena, e bile o šoma ka lethabo ge a dutše a boledišana le ditho tše dingwe tša lapa leno le bagwera bao ba thušago ka go buna. O lebelelega e le yo mofsa—ka tsela yeo o mo gopolago ka yona ge o be o sa le ngwana nywageng e fetilego. Ga o kgolwe gore o kile a tšofala lefaseng leo ga bjale le fetilego. O ile wa mmona a tlaišwa ke bolwetši, wa mo swara ka seatla ge a be a le kgauswi le go hwa ke moka wa lla gabohloko ge a be a bolokwa. Eupša ga bjale yena le ba bangwe ba bantši šeba ba tsošitšwe bahung gomme ba phetše gabotse!